<classify> ILI kutoa fundisho kwa wakandarasi wanaosuasua kwenye utekelezaji wa miradi jijini Dar es Salaam, wakandarasi wa kampuni mbili za ujenzi jijini hapo wamekamatwa kwa amri ya Mkuu wa mkoa huo, Paul Makonda na kuanzia sasa watakuwa wakitokea Kituo Kikuu cha Polisi kwenda kutekeleza miradi waliyopewa.Wakandarasi hao ni Kampuni ya Ujenzi ya Chicco ya China wanaotekeleza mradi wa matengenezo ya Mto Sinza hadi Mto Ngombe, na Nyanza Road Works wanaojenga barabara ya Kitunda, Kivule hadi Msongola.Akizungumza na waandishi wa habari jana kwa niaba ya mkuu wa mkoa huo, Katibu Tawala wa Mkoa wa Dar es Salaam, Abubakar Kunenge alisema mkuu huyo ametumia Sheria ya Tawala za Mikoa, kifungu cha 7, kifungu kidogo cha 2 15 11 kutekeleza amri hiyo.Ni kweli wakandarasi hao wamechukuliwa hapa na Polisi kwenda Central Kituo Kikuu cha Polisi, kwa amri ya mkuu wa mkoa kwa kutumia Sheria ya Tawala za Mikoa na wakandarasi hao watakuwa wakitokea kituoni hapo kwenye kwneye site zao kutekeleza miradi waliyopewa, alisema Kunenge kwa niaba ya Makonda.Alisema miradi mbalimbali ya mkoa inasuasua utekelezaji wake licha ya wakandarasi hao kuchukua sehemu ya fedha, na hakuna taarifa zozote zilizowasilishwa kwenye ofisi hiyo iwapo wakandarasi hao wanakutana na vikwazo, hali inayoonesha huenda ni hujuma zinafanyika kukwamisha maendeleo ya miradi hiyo.Kunenge alisema Makonda amekuwa akitembelea miradi mbalimbali ya mkoa huo mara kwa mara na kero kubwa anayokumbana nayo ni wananchi wa maeneo miradi inakotekelezwa kuilalamikia serikali kwamba haifanyi wajibu wake, jambo ambalo si sahihi na wanaokwamisha ni wakandarasi husika.Akitoa mfano wa mradi wa ujenzi wa mfereji wa Mto Sinza ambao wakandarasi wake wamekamatwa, Kunenge alisema mradi huo unatekeleza kwa gharama ya Sh bilioni 32 na hadi sasa ni zaidi ya miezi sita mkandarasi ameshalipwa Sh bilioni 4.8 lakini hakuna kilichofanywa.Na mnaona kipindi hiki mvua inanyesha, na wakati mwingine mafuriko hutokea kwa sababu ya mto huo, wananchi wanateseka, wanaichukia serikali yao, mkandarasi yupo tu na ni muda sasa tangu achukue pesa shilingi bilioni 4.8 ila hajafanya chochote, sasa huenda ni hujuma, alisema Kunenge.Wakati mradi huo ukichechemea, hali pia sio shwari kwenye Mradi wa Ujenzi Barabara ya Msongola ambao licha ya mkandarasi kupewa asilimia 15 ya fedha ambazo ni Sh milioni 887, hakuna kilichofanywa hadi sasa.Mradi huo nao ni shida, mkandarasi Kampuni ya Nyanza ameshalipwa asilimia 15 ya pesa yote na mradi ni wa muda mrefu bado unasuasua tu wananchi wanalalamika na sasa wanaichukia serikali wakati kosa ni la mkandarasi, ndio maana RC ametoa amri amekamatwa naye, alisema Kunenge.Alisema kukamatwa kwa wakandarasi hao ni fundisho kwa wakandarasi wengine wanaosuasua kwenye miradi jijini humo na kwamba kamwe mkoa huo hautamvumilia yeyote anayekwamisha maendeleo, na kama wameshindwa kazi wakubali kwa hiari yao kuvunja mkataba.Jumanne wiki hii, Makonda alitoa siku tano kwa wakandarasi wote wanaotekeleza miradi mbalimbali ndani ya mkoa huo kuhakikisha wanakuwa kwenye maeneo ya kazi na kutekeleza zabuni zao, vinginevyo hatasita kuwachukulia hatua hata kama miradi hiyo zabuni zake zilitolewa na wizara.Kauli ya Makonda imekuja ikiwa ni mwendelezo wa hatua kadhaa alizoanza kuzichukua baada ya Rais John Magufuli Septemba mwaka huu kukerwa na kutoridhishwa kwa utekelezaji wa baadhi ya miradi ya maendeleo ya mkoa huo na kutoa maagizo kwa viongozi wa mkoa huo.  <topic>: KITAIFA 